Source: http://m.slobodavockovani.sk/news/navrh-na-prerusenie-sudneho-konania-pokym-o-ustavnosti-povinneho-ockovania-nerozhodne-ustavny-sud/
Timestamp: 2020-02-27 13:17:08+00:00
Document Index: 14096082

Matched Legal Cases: ['súd ', 'súd\n', 'súd ', '§ 56', '§ 51', '§ 6', '§ 51', '§ 62', '§ 6', '§ 109', 'Súd ', 'Súd ', 'súd ', 'súd ', '§ 109']

Návrh na prerušenie súdneho konania, pokým o ústavnosti povinného očkovania nerozhodne Ústavný súd :: Sloboda v očkovaní
Návrh na prerušenie súdneho konania, pokým o ústavnosti povinného očkovania nerozhodne Ústavný súd
Krajský súd v MESTE
Vec: Návrh na prerušenie súdneho konania č. SPISOVÁ_ZNAČKA
Predmetom vyššie uvedeného súdneho konania je posúdenie zákonnosti uloženia sankcie za nesplnenie si povinnosti podľa § 56 ods. 1 písm. k) v spojení s § 51 ods. 1 písm. d) zákona č. 355/2007 Z.z. a podľa § 6 vyhlášky č. 585/2008 Z.z.
Poukazujem súdu na skutočnosť, že na Ústavnom súde SR je pod sp. zn. Rvp 16530/2013 vedené konanie podľa článku 125 Ústavy SR o súlad ustanovení § 51 ods. 1 písm. d), § 62 písm. a) zákona č. 355/2007 Z. z. a ustanovenia § 6 vyhlášky č. 585/2008 Z. z. s Ústavou SR.
Podľa § 109 ods. 1 písm. b) veta prvá zákona č. 99/1963 Zb. (Občiansky súdny poriadok): „Súd konanie preruší, ak rozhodnutie závisí od otázky, ktorú nie je v tomto konaní oprávnený riešiť.“
Prerušenie konania podľa citovaného ustanovenia Občianskeho súdneho poriadku je tzv. obligatórnym prerušením konania (viď Marek Števček, Svetlana Ficová a kol.: „Občiansky súdny poriadok — Komentár — I. diel“, 2. vydanie, C. H. Beck, Praha, 2012, str. 390). Súd je povinný prerušiť konanie vždy, ak jeho rozhodnutie závisí od inej právnej otázky, ktorej vyriešenie nie je v jeho právomoci.
Som toho názoru, že od konečného rozhodnutia Ústavného súdu v konaní, vedenom pod sp. zn. Rvp 16530/2013, priamo závisí konečné rozhodnutie v tomto konaní. Súlad dotknutých ustanovení s Ústavou SR je kľúčová právna otázka (vzhľadom na to, že mi na základe nich bola uložená sankcia), pretože ak Ústavný súd vysloví nesúlad týchto ustanovení s Ústavou SR, tak rozhodnutie správneho orgánu, napadnuté touto žalobou, musí byť bez ďalšieho zrušené pre jeho rozpor s Ústavou SR.
Z toho dôvodu navrhujem, aby súd prerušil tunajšie konanie podľa § 109 ods. 1 písm. b) veta prvá Občianskeho súdneho poriadku až do právoplatného rozhodnutia Ústavného súdu SR v konaní sp. zn. Rvp 16530/2013.
Srdečne ďakujeme JUDr. Jurajovi Bizoňovi z advokátskej kancelárie Bizoň & Partners s.r.o. za láskavé poskytnutie tohto vzoru Návrhu na prerušenie súdneho konania k zverejneniu na stránke www.slobodaVockovani.sk.
Zverejnenie (grafická úprava + odkazy na právne predpisy) tohto článku zabralo šéfredaktorovi www.slobodaVockovani.sk takmer 1 hodinu čistého času.